Ahmadiyya

Ahmadiyya (Ahmadiyya Muslim Jama'at) er en islamsk trosretning med menigheter i 213 land. Den aksepteres ikke som en del av islam av deler av det internasjonale islamske trossamfunnet, blant annet fordi grunnleggeren av bevegelsen gjør krav på profetdømme. Tilhengere av ahmadiyya mener at trosretningen er ingen ny religion, men en gjenfødelse av islam. Historisk sett er menigheten Norges første med tilstedeværelse allerede fra 1956. Ahmadiyyaretningen var blant de første muslimske trossamfunn som etablerte seg i Storbritannia og andre vestlige land. I Norge hadde menigheten omtrent 1600 medlemmer (2018), og er dermed ikke blant de største menighetene. Trossamfunnet ble etablert i 1889 av Mirza Ghulam Ahmad (1835–1908) i byen Qadian i delstaten Punjab i Britisk India. Han hevdet å være en frelserskikkelse. Trosretningen arbeider for å etablere fred 
Der trossamfunnet er etablert, arbeider det for å påvirke islam gjennom sosiale prosjekter, læreinstitusjoner, sykehus, islamske publikasjoner og bygging av moskeer. Organisasjonen blir forfulgt i flere muslimske land, blant annet Algerie, Pakistan og Indonesia.
Etter grunnleggerens bortgang er ahmadiyya blitt ledet av kalifer. Dagens kalif er Mirza Masroor Ahmad, som ble valgt i 2003. Hans offisielle tittel er Khalifatul Masih V.

Lære

Ahmadiyya hevder å gi et klart bilde av islams visdom, filosofi, moral og spiritualitet basert på Koranen og handlemåten til Muhammad. Trossamfunnet hevder å ha som mål å gjenopplive islamsk moral og spirituelle verdier. Det oppmuntrer til dialog mellom ulike trosretninger, og forsvarer islam iherdig og forsøker å rette misforståelser om islam i den vestlige verden. Trossamfunnet arbeider på forskjellige måter for å skape toleranse, kjærlighet og forståelse mellom troende av forskjellige religioner. Det tror på Koranens lære om at «det finnes ingen tvang i religionen.»(2:257), og har «Kjærlighet til alle, ikke hat mot noen» som sitt motto.

Ahmadiyya i Norge

Ahmadiyya hevder at to norske kvinner konverterte til denne retningen på 1920-tallet. I 1957 begynte tre unge gutter å interessere seg for islam og tok kontakt med Syed Kamal Yousuf, misjonæren fra Pakistan med ansvar for Skandinavia som da bodde i Göteborg. De konverterte til Ahmadiyya og startet det første muslimske trossamfunnet i Norge. På 1970-tallet begynte det å komme pakistanske innvandrere til Norge og i 1974 ble Ahmadiyya offisielt registrert.
I 1980 kjøpte menigheten en villa på Frogner der den etablerte sin første moské, Nor moské. Moskeen ble i 1985 angrepet med en bombe fylt med dynamitt. Etterhvert ble moskeen for liten, og man startet planleggingen av en ny moské på Furuset. Bait-un-Nasr – den nye moskéen – åpnet i 2011 som Nordens største. I 2017 var det rundt 1550 registrerte ahmadiyya-muslimer i Norge, hovedsakelig bosatt i det sentrale østlandsområdet. Årlig arrangerer menigheten nyttårsdugnad og religionenes dag for å fremme forståelse og toleranse på tvers av livssyn.
I 2018 ble Ahmadiyya også tatt som medlemmer av Samarbeidsrådet for tros- og livssynssamfunn.
Ahmadiyya skiller seg fra andre muslimske retninger på grunn av sitt motto «Kjærlighet til alle, ikke hat mot noen». Alle mennesker blir sett på som likeverdige, uansett tro og livssyn - du defineres ikke bare av din tro, men også av dine handlinger. Dette mottoet gjennomsyrer det meste av arbeidet som trossamfunnet gjør og er et kjennemerke på denne retningen.

Arbeid for fred og inter-religiøs harmoni

Ahmadiyyas overhode, kalif Mirza Masroor Ahmad, arbeider for fred og inter-religiøs harmoni. Gjennom sine prekener, foredrag, bøker og personlige møter arbeider han kontinuerlig for etablering av universelle menneskerettigheter, et rettferdig samfunn og en adskillelse mellom religion og stat.
Ett av hans initiativer er Ahmadiyya fredspris som tildeles et individ eller en organisasjon som i særdeleshet har bidratt til å fremme fredens sak.
Den norske avdelingen har også gjennomført arrangementer for å fremme fred og inter-religiøs harmoni, blant annet gjennom Religionenes dag og fredskonferansen.